- For os bliver Odense nu vores hjem. Vi skal arbejde der, og vi vil have ansatte, der lever og bor i byen med deres familier.

Odense Rådhus summer torsdag formiddag af liv, og de store smil er fremme. For Facebook bekræfter nu endelig, at firmaet agter at opføre et stort datacenter i Tietgenbyen syd for Odense.

Det sker på et pressemøde på Odense Rådhus, der gik i gang klokken 10.

Facebooks chef for udbygning og drift af datacentre i Europa, Niall McEntegart, fremlægger planerne i Odense, og det står klart, at der er tale om en særdeles stor investering, som er på vej til byen.

- For os bliver Odense nu vores hjem. Vi skal arbejde der, og vi vil have ansatte, der lever og bor i byen med deres familier, siger han.

Der opføres to store datahaller på samlet 56.500 kvadratmeter plus en administrations- og logistikbygning og en række tekniske anlæg. I størrelse svarer datacentret nogenlunde til Facebooks svenske pendant i Luleå, og når det er opført, skal de mange servere håndtere den datatrafik, det skaber, når Facebook-brugere over hele verden deler videoer, billeder, skriver beskeder og laver statusopdateringer på det sociale medie.